
Comunicat de presă

România face un nou pas în dezvoltarea pieței hidrogenului. 
ANRE a aprobat Codul pentru hidrogen. 

București, 31 august 2026 – În ședința Comitetului de reglementare din data de 28.08.2026 a fost aprobat Ordinul ANRE nr. 56/2026 privind aprobarea Codului pentru hidrogen, document care stabilește principiile, cerințele și regulile de reglementare aplicabile activităților din lanțul valoric al hidrogenului.
Codul acoperă principalele activități ale acestui lanț: producerea, înmagazinarea şi stocarea, terminalele, transportul, distribuția, furnizarea şi comercializarea, precum și utilizarea hidrogenului.
Prin noul cadru sunt stabilite principiile generale de reglementare și cerințele aplicabile fiecărei activități, precum și modul de delimitare a responsabilităților ANRE în raport cu celelalte autorități competente.
Totodată, Codul clarifică documentația minimă și criteriile de evaluare pentru emiterea avizului  prealabil obligatoriu al ANRE pentru normele tehnice elaborate de operatorii prevăzuți de legislația în vigoare, în ceea ce privește domeniul de aplicare, standardele utilizate, limitele de compoziție analizate, interoperabilitatea, efectele asupra siguranței utilizatorilor și eventuala incidență a procedurii de notificare a reglementărilor tehnice. Codul nu introduce, prin el însuși, cerințe tehnice noi pentru echipamente sau instalații și nu creează obligații de investiții.
În ceea ce privește furnizarea și comercializarea hidrogenului, Codul stabilește, în limitele legislației actuale, principii privind evitarea barierelor nejustificate, comercializarea în condiții transparente și nediscriminatorii, precum și respectarea regulilor calificarea hidrogenului regenerabil sau cu emisii reduse de carbon și utilizarea garanțiilor de origine potrivit reglementărilor specifice aplicabile.
Adoptarea Codului pentru hidrogen reprezintă un pas important în dezvoltarea cadrului național de reglementare necesar integrării hidrogenului în sistemul energetic și contribuie la îndeplinirea componentei aferente Jalonului 126 din Planul Național de Redresare și Reziliență (PNRR) privind actualizarea cerințelor de reglementare de-a lungul lanțului valoric al hidrogenului.
Prin aprobarea Codului pentru hidrogen, ANRE contribuie la crearea unui cadru de reglementare predictibil pentru dezvoltarea unei noi componente a pieței de energie, cu impact semnificativ asupra consumatorilor finali prin utilizarea hidrogenului drept combustibil în industrie și transporturi și de susținere a procesului de decarbonizare a economiei.

